Man vermoor glo vriendin, beseer haar susterMaxwell Mashegoane (Foto verskaf deur SAPD Limpopo) ŉ 22-jarige man, wat ŉ vrou met ŉ skerp voorwerp aangeval en vermoor en haar suster kritiek beseer het, is steeds voortvlugtig. Brig. Motlafela Mojapelo, woordvoerder van die polisie, sê die voorval het Vrydag in Hlogotlou buite Groblersdal in Limpopo plaasgevind. “Die man was Vrydagaand by sy 26-jarige meisie se huis en hulle het omstreeks 22:30 glo begin stry. Hy het ŉ mes te voorskyn gebring en haar dood gesteek. In die proses is die vrou se suster ook beseer. Sy het kritieke beserings opgedoen en is na ŉ hospitaal geneem,” het Mojapelo gesê. Die twee vroue se jonger broer kon ongedeerd vlug en het die bure in kennis gestel van die voorval. “Lede van die gemeenskap het Sondag van die voorval te hore gekom en hulle het die verdagte se huis besoek. Hulle het die man se huis aan die brand gesteek. Niemand was in die huis ten tyde van die voorval nie.” Die polisie versoek Maxwell Mashegoane van Monsterlus Selahliwe (in die foto hiernaas) om dringend by enige polisiestasie aan te meld, omdat hy vermoedelik die polisie kan help in hul ondersoek. Foto verskaf deur die SAPD in Limpopo